আন্দোলন, আস্থা, চর্চা, বিশ্লেষণ— একটা সময় এই সব কিছুই ছিল সিঙ্গুরের অলিগলিতে। এখনকার সিঙ্গুর একেবারেই নিস্তরঙ্গ। বাজেমেলিয়ার সেই উজ্জ্বল সংঘ ক্লাব, যা ছিল আন্দোলনের ‘আঁতুড়ঘর’, এখন সেখানে বিপ্লবচর্চার নামগন্ধও নেই।
২০১৬ সালে দাঁড়িয়ে শাসকদলের প্রতি অতীতের ‘আবেগে’র আস্ফালনও নেই এখনকার সিঙ্গুরে। ভোটের উত্তাপে যখন গোটা রাজ্য গা সেঁকছে, সিঙ্গুর তখন                 কার্যত উত্তাপহীন।
ভোটের প্রশ্নে সিঙ্গুরের ভোটারেরাও নীরব। 
২০১১ সালের ভোটে তৃণমূলনেত্রী মমতা বন্দ্যোপাধ্যায়ের প্রতি অকুণ্ঠ সমর্থন জানিয়ে অধুনা শাসকদলকে রাজ্যের মসনদে স্বাগত জানিয়েছিল হুগলির ‘শিল্পবিমুখ’ এই কৃষিভিত্তিক এলাকা। পঞ্চায়েত এবং পরে লোকসভা ভোটে শাসকদলের উপর সিঙ্গুরবাসীর সেই ‘আস্থা’ অটুটই দেখিয়েছে। কিন্তু ভরসার ভিতে ‘চিড়’ ধরেছে নিঃশব্দে। বিধানসভা ভোটের আগে তাই ‘মুখবন্ধ’ ভোটারদের মন বুঝতে মরিয়া তৃণমূল।
‘অনিচ্ছুক’ কৃষকদের জমি ফেরানোর ডাক দিয়ে মুখ্যমন্ত্রীর চেয়ারে বসেছিলেন মমতা। ক্ষমতায় এসেই টাটাদের হাত থেকে জমি ফিরিয়ে নিতে আইন করেছিল রাজ্য। সেই আইন ঘিরেই এখন আইনি লড়াই। প্রায় এক দশক ধৈর্যশীল সিঙ্গুরের বেশিরভাগ মানুষ এখন আর রাজনৈতিক প্রতিশ্রুতিতে আস্থা রাখতে চাইছেন না। ইচ্ছুকেরা তো বটেই, ধৈর্য হারিয়েছেন ‘অনিচ্ছুক’ কৃষকেরাও। তবে তাঁদের ‘যন্ত্রণা’ ভিন্ন-ভিন্ন। জমির ক্ষতিপূরণ বাবদে টাকা পেলেও সন্তানদের ভবিষ্যৎ নিয়ে চিন্তিত ইচ্ছুক কৃষকেরা। উল্টোদিকে জমি, টাকা এবং ভবিষ্যৎ—‘অনিচ্ছুক’ কৃষকদের কাছে সবই অন্ধকার। এর উপরে রয়েছে বিধানসভায় মুখ্যমন্ত্রী মমতার ‘দায়সারা’ মন্তব্য— ‘‘সিঙ্গুরের জমি ফেরত দিতে পাঁচ বছরও লাগতে পারে। পঞ্চাশ বছরও লাগতে পারে।’’
কাকে ভোট দেবে এই সিঙ্গুর? 
জমির জটিলতা যত বেড়েছে, সংবাদমাধ্যমে ততই প্রচারিত হয়েছে ইচ্ছুক-‘অনিচ্ছুক’ কৃষকদের ‘হতাশামূলক’ আলোচনা। তবে ভোট যত এগিয়ে আসছে, প্রকাশ্যে মুখ খুলতে ভয় পাচ্ছেন অনেকে। কিন্তু সিঙ্গুরের চায়ের দোকান, বাজার, পথঘাট বা বিকেলে পাড়ার আড্ডায় আলোচনার নির্যাস একটাই— ‘‘আন্দোলনে জড়িয়ে পড়ার কি আদৌ কোনও প্রয়োজন ছিল!’’ নামপ্রকাশে অনিচ্ছুক এক প্রবীণের কথায়, ‘‘এখন সিঙ্গুরের মানুষ আন্দোলন ভুলতে চাইছেন। সব বদলে গিয়েছে। এসব নিয়ে কথা বলে আর কোনও লাভ নেই।’’

‘অনিচ্ছুক’ এক কৃষক বলেন, ‘‘এখন কোনও কথা বলে কোনও লাভ নেই। এতদিন অনেকের ভাল ভাল কথা শুনেছি। আর ইচ্ছা করে না।’’ অপর এক কৃষকের কথায়, ‘‘এখন মনে হচ্ছে, জমির দামটা নিয়ে নিলেই হয়তো ভাল হতো।’’ জমি দানকারী এক কৃষকের কথায়, ‘‘টাটার প্রশিক্ষণ নিয়েছিল ছেলে। তা তো কাজেই লাগল না!’’ 
রাজ্যে ক্ষমতার পটবদলের অন্যতম ‘ধাত্রীভূমি’ সিঙ্গুর এখন গোটা রাজ্যের চোখে ‘করুণা’র পাত্র। কারণ, বহুফসলি জমির সিঙ্গুরে দুরবস্থায় থাকা পরিবারগুলি নির্ভর করছে সরকারি ‘দয়ার দানে’র উপর— পরিবার পিছু মাসিক ১৬ কেজি চাল আর দু’হাজার টাকা। মমতা প্রতিশ্রুতি দিয়েছিলেন, সিঙ্গুরে কিষাণ মান্ডি হবে। হয়েছে। সিঙ্গুর-আন্দোলনের ‘শহিদ’ তাপসী মালিকের নামে সেই বাজার রাজ্যের প্রথম কয়েকটির মধ্যে অন্যতম। কিন্তু সিঙ্গুরের কৃষকদের মধ্যে তা এখনও জনপ্রিয় নয়। প্রতিশ্রুতি ছিল, দুর্গাপুর এক্সপ্রেসওয়ে ঘেঁষা সিঙ্গুরের দুর্ঘটনাগ্রস্ত মানুষের উন্নত চিকিৎসার জন্য ‘ট্রমা কেয়ার সেন্টার’ হবে। প্রকল্পের শিলা পোঁতা রয়েছে। কিন্তু পরিষেবা এখনও দূর অস্ত্‌। প্রতিশ্রুতিমতো কলেজ তৈরি হলেও পরিকাঠামো অসম্পূর্ণ। মমতা রেলমন্ত্রী থাকাকালীন সিঙ্গুরে নির্মিত হিমঘর বিস্তর সমস্যার কারণে এখন বন্ধ! যে তাপসীর মৃত্যু সিঙ্গুর-আন্দোলনকে আন্তর্জাতিক পরিচিতি দিয়েছিল, তার অপরাধীরা তৃণমূল সরকারের আমলে শাস্তি পায়নি। সর্বোপরি, নারদ ঘুষ-কাণ্ড এখন সিঙ্গুরেরও নানা জায়গায় চর্চিত।
সেসব প্রচার শুরু করেছে সিপিএমও। যদিও মুখের উপর কেউ কেউ আলিমুদ্দিনের প্রার্থী রবীন দেবকে জানাচ্ছেন, ভোট পাবে না সিপিএম! সিঙ্গুরের মানুষের ‘হতাশা’ কৌশলে তুলে ধরে রবীন পাল্টা তাঁদের বলছেন, ‘‘এই সরকার কিছুই করতে পারবে না।’’

প্রচার শুরু করেছে শাসক তৃণমূলও। সিঙ্গুরের ‘হতাশা’ ভাবাচ্ছে প্রার্থী রবীন্দ্রনাথ ভট্টাচার্যকে। সঙ্গে রয়েছে প্রবল গোষ্ঠীদ্বন্দ্ব। আপাত-নিশ্চিন্ত রবীন্দ্রনাথ বললেন, ‘‘গোষ্ঠীগত সমস্যা ক্রমশ কাটছে। মানুষের মধ্যে হতাশা থাকতে পারে। তবে সেই সংখ্যাটা নগণ্য। বিধায়ক হিসাবে আমাকে নম্বর দেবেন ভোটাররা। তবে মুখ্যমন্ত্রীই ২৯৪টি কেন্দ্রের প্রার্থী। আমরা তাঁর বকলমে।’’
এলাকার গুঞ্জন— মানুষের ‘হতাশা’র পাশাপাশি রবীন্দ্রনাথের সামনে ‘কাঁটা’ হলেন রাজ্যের মন্ত্রী তথা ‘কৃষিজমি রক্ষা কমিটি’র অন্যতম নেতা বেচারাম মান্না। সিঙ্গুর-আন্দোলনের সময়কার ওই কমিটির অস্তিত্ব খাতায়কলমে এখনও থাকলেও তার নেতা-কর্মীদের বেশিরভাগই এখন তৃণমূলে। রবীন্দ্রনাথ-বেচারাম গোষ্ঠীতে বিভক্ত হয়ে   ব্যস্ত গোষ্ঠীরক্ষায়।
সিঙ্গুর-আন্দোলনের ‘গর্ব’ ভুলে বিপ্লবের ‘আঁতুড়ঘর’ উজ্জ্বল সংঘও নিজের কর্মকাণ্ড বদলেছে। একলা পড়ে গিয়েছে ক্লাব সংলগ্ন ‘শহিদ’ রাজকুমার ভুল এবং তাপসী মালিকের স্মৃতিস্মারক। (শেষ)